«Իմ ժամանակն այնքան քիչ է, ես այնքան ծավալուն աշխատանքներ եմ իրականացնում, այդ թվում՝ նաեւ դասացուցակին եմ հետեւում Երեւան քաղաքի փրկարարական վարչության»։ Այն, որ պաշտոնյան կապ չունի «Դավիթ Օծոպեցի» ՍՊԸ-ի հետ, եւ բոլոր հարցերով զբաղվում է նրա կինը, այնքան էլ համոզիչ չէին գոնե այն պատճառով, որ «Սփյուռ» տեղեկատվական համակարգում, որպես այս ձեռնարկության հեռախոսահամար, նշված էր փրկարարական վարչության պետի տեղակալ Դավիթ Գրիգորյանի բջջայինի համարը։ Որպես ՍՊԸ-ի գործունեության հասցե՝ նշվում է Գրիգորյանի Ներքին Չարբախի հասցեն։ Մեր դիտարկումը, թե այսօրվա կարգավիճակը Գրիգորյանին հնարավորություն տալի՞ս է մտնել ձեռնարկություններ, ստուգել հակահրդեհային պարագաների, կրակմարիչների առկայությունը եւ խորհուրդ տալ գնել դրանք իր ձեռնարկությունից, բարկացրեց Դավիթ Գրիգորյանին։ «Դա հնարավոր չէ,- նա ասաց վրդովված,- ես իմ համազգեստը շատ եմ հարգում։ Եթե օրենքի խախտում եմ կատարել, թող ինձ պատժեն ողջ խստությամբ, ես պատրաստ եմ հենց հիմա թոշակի գնալ։ Բայց, կարծում եմ, մեր ազգաբնակչությունը դրանից չի շահելու։ Իսկ այն կնոջը, որը տվել է Ձեզ այս տեղեկատվությունը, ես պատրաստ եմ հանձնելու իմ պաշտոնը, որը ես ոչ թե պաշտոն, այլ պատիվ եմ համարում»։ Տարակուսելին, սակայն, Դավիթ Գրիգորյանի ենթադրությունն էր, թե մեզ տեղեկություն հայտնողը կին պետք է եղած լինի։ Երեւի բոլոր թշնամիները նրան կնոջ կերպարանքով են ներկայանում։